לי קה שינג

לי קה שינג (באנגלית: Ka-shing Li; נולד במחוז גואנגדונג שבסין ב-13 ביוני 1928) הוא מיליארדר ופילנתרופ הונג קונגי. ברשימת האנשים העשירים בעולם של פורבס, במרץ 2024, דורג לי במקום ה-38 בעולם עם שווי נקי של 37.3 מיליארד דולר.

לי משקיע במגוון רחב של תעשיות, כולל תחבורה, נדל"ן, שירותים פיננסיים, קמעונאות, אנרגיה ותשתיות. חברת ההחזקות שלו, "צ'אונג קונג הולדינגס" , משקיעה במגזרים רבים בכלכלת הונג קונג והיוותה 4% משווי השוק הכולל של בורסת הונג קונג בשנת 2023. כיהן כיושב ראש תאגיד "האצ'יסון ומפואה", אחת החברות הגדולות בעולם להפעלת נמלים ומסופי מטען. לחברות בבעלותו גם פעילות רבה בישראל, בין השאר היה המשקיע העיקרי ובעל המניות הגדול ביותר בחברת "פרטנר תקשורת".
ביוגרפיה
לי נולד במחוז גואנגדונג בשנת 1928 להורים ממשפחת טאוצ'ו, לי יון-צ'ינג (1898–1943) וצ'אונג ביק-צ'ין (1893–1984). לי ומשפחתו נמלטו להונג קונג בשנת 1940 כפליטים ממלחמת סין–יפן השנייה. עקב מות אביו משחפת, הוא נאלץ לעזוב את בית הספר בגיל 15 ומצא עבודה בחברת סחר בפלסטיק, שם עבד 16 שעות ביום.

בשנת 1950 הוא הקים חברה משלו, "צ'אונג קונג תעשיות", לייצור פלסטיק. לי פיתח את החברה שלו לחברת השקעות נדל"ן מובילה בהונג קונג, אשר הונפקה בבורסה לניירות ערך של הונג קונג בשנת 1972. "צ'אונג קונג" התרחבה על ידי רכישת "האצ'יסון ומפואה" ו-Hongkong Electric Holdings בשנת 1979 ו-1985 בהתאמה. באמצעות רכישות אלו נכנס לענפי התחבורה (ניהול נמלים), סחר וקמעונאות וייצור חשמל. רשת החנויות "AS Watson"  היא הקמעונאית הגדולה בעולם למוצרי בריאות ויופי.

בסוף שנות ה-80 נכנס לראשונה לעסקי התקשורת, בשנת 1987 רכש כ-5% ממניות תאגיד התקשורת הרב-לאומי "כייבל אנד ויירלס". באותה עת מוזגה הפעילות המקומית של "כייבל אנד ויירלס" בהונג-קונג עם חברה מתחרה, ליצירת חברת "הונג-קונג טלקום", שהיה לה מונופול על שירותי התקשורת במדינה במשך שנים רבות. פעילות זו נמכרה בשנת 2000 לחברת PCCW שבבעלות ריצ'רד לי, בנו של לי קא-שינג.

ביולי 1991 רכשה "האצ'יסון טלקום", חברה בת בריטית של "האצ'יסון ומפואה", את השליטה בחברת "מיקרוטל תקשורת" הבריטית, שלה היה רישיון מפעיל סלולרי בבריטניה. האצ'יסון שינתה את שם החברה ל"אורנג'", וב-28 באפריל 1994 הושק המותג "אורנג'" בשוק הסלולר של בריטניה. באפריל 1996 הונפקה אורנג' בבורסה לניירות ערך בלונדון ובנאסד"ק. ביוני 1996 היא הייתה לחברה הצעירה ביותר שנכנסה למדד FTSE 100, בשווי של 2.4 מיליארד לירות שטרלינג. בהמשך הקימה "האצ'יסון טלקום" תחת המותג "אורנג'" חברות תקשורת סלולרית נוספת ברחבי העולם.

באוקטובר 1999 רכש התאגיד הגרמני "מנסמן" את "אורנג'" בכ-36 מיליארד דולר, המשקף שווי של 7,900 ליש"ט ללקוח. הרכישה גרמה למתחרה חברת "וודאפון" לבצע השתלטות עוינת על החברה הגרמנית, ובפברואר 2000 רכשה "וודאפון" את "מנסמן" תמורת 183 מיליארד דולר ונאלצה למכור את "אורנג'", שכן תקנות האיחוד האירופי לא אפשרו לה להחזיק שני רישיונות סלולר. באוגוסט 2000 רכשה "פראנס טלקום" את "אורנג'", שהתמזגה עם רוב פעילות הסלולר של "פראנס טלקום", ויצרה קבוצה החדשה בשם "אורנג' SA". "האצ'יסון" מצדה מכרה מניות וודאפון שקיבלה בעסקה תמורת כ-5 מיליארד דולר. לאחר מכירת "אורנג'" "האצ'יסון טלקום" החלה שוב להקים חברות תקשורת סלולרית ברחבי העולם, תחת המותג החדש "3", מאחר שהרשתות שהקימה פעלו בתקן 3G, שהיה המתקדם ביותר באותה עת.

לי גם נכנס לעסקי הטכנולוגיה והאינטרנט, ב-1999 הקים את חברת האינטרנט "טום. קום". שנה אחרי הקמתה, באפריל 2000, היא גייסה 2.6 מיליארד דולר הונג קונגי (335 מיליון דולר) בהנפקה בבורסה והפכה מפורטל אינטרנט לחברה עם פעילות ענפה בתחום ההוצאה לאור בסין, המדיה, הספורט והבידור. בהמשך הקים את קרן הון הסיכון "Horizons Ventures", שהתמקדה בהשקעות בחברות סטארט-אפ בתחום האינטרנט והתקשורת. בין השאר, בדצמבר 2007, השקיע 60 מיליון דולר בחברת "פייסבוק", בעת שהייתה עדיין סטארט-אפ בתחילת דרכו. בנוסף השקיעה 50 מיליון דולר בשירות המוזיקה המקוון "ספוטיפיי" ובאפליקציה Siri שנרכשה על ידי אפל.

ב-2011 חברת "האצ'יסון וואמפואה" פיצלה את עסקי הנמלים שלה לחברה ציבורית נפרדת בשם "Hutchison Port Holdings" , החברה החזיקה באותה עת ב-305 מעגנים ב-51 נמלים ב-25 מדינות שונות, כולל שני הנמלים, הנמצאים בשני קצותיה של תעלת פנמה. ב-2021 היא חתמה עם ממשלת פנמה על הסכם להארכת החוזה עד לשנת 2047. אך לאחר שנשיא ארצות הברית דונלד טראמפ הביע, עם תחילת כהונתו השנייה, כוונה לתפוס מחדש את השליטה בתעלה, בין השאר בטענה כי הפעלת הנמלים על ידי "האצ'יסון" היא סכנה, היא מכרה אותם, במרץ 2025, לתאגיד "בלאקרוק" האמריקאי, למורת רוחה של ממשלת סין.

 השקעות בישראל 
חברת פרטנר תקשורת
לי קה שינג נכנס לפעילות בישראל בשנת 1997, כאשר חברת "האצ'יסון ומפואה" הצטרפה לקבוצת "פרטנר תקשורת" במטרה להתמודד במכרז שפרסם משרד התקשורת להקמת מפעיל סלולרי שלישי בישראל. הקבוצה כללה גם את החברות "אלביט" ו"דנקנר השקעות". בפברואר 1998 זכתה הקבוצה במכרז. בספטמבר 1998 הודיעה שהרשת הסלולרית החדשה תפעל תחת המותג "אורנג'" של "האצ'יסון". באוקטובר 1999, בשיא של בועת הדוט-קום, ביצעה פרטנר הנפקה ראשונה לציבור בנאסד"ק  ו וגייסה 525 מיליון דולר לפי שווי חברה של 2.4 מיליארד דולר. זאת לאחר שנה וחצי של פעילות ובעת שהיו לה רק 250 אלף מנויים.

באוגוסט 2009 מכרה האצ'יסון ומפואה את חלקה בחברה, תמורת 5.29 מיליארד שקל, לקבוצת "סקיילקס" שבשליטת איש העסקים הישראלי אילן בן דב, שהפך להיות בעל השליטה בפרטנר והיו"ר שלה.

בשנת 2011 נקלעו החברות שבבעלות אילן בן דב לקשיים כלכליים. הסיבות העיקריות לכך היו המינוף הגבוה באמצעותו רכש בן דב את השליטה בפרטנר ומשיכת סכומי הדיבידנדים הגבוהים שרוקנו את קופת החברה. כמו כן, השינויים בשוק התקשורת שהוביל שר התקשורת משה כחלון הביאו לכניסתן לשוק של שחקניות חדשות שמתחרות בפרטנר, ושווי השוק של החברה ירד. ביוני 2012, חזרה האצ'יסון לשלוט בפרטנר, לאחר שבן דב עדיין היה חייב לה כספים ממכירת השליטה.

בינואר 2013 הושלמה מכירת השליטה בפרטנר (33% מהמניות) לחברת "ס.ב. ישראל טלקום" של איש העסקים חיים סבן. במסגרתה רכש את החוב של חברת "סקיילקס" של בן-דב ל"האצ'יסון", המשועבד כנגד מניות פרטנר. בנובמבר 2019 הודיע חיים סבן כי הוא אינו מתכוון לעמוד בהחזר ההלוואה לחברת האצ'יסון והיא תקבל חזרה את השליטה. חברת "האצ'יסון" פנתה למשרד התקשורת בדצמבר 2019 בבקשה לקבל היתר שליטה בפרטנר, אך בעקבות לחץ של נשיא ארצות הברית דונלד טראמפ נגד כניסת תאגידים סיניים לפעילות בעולם המערבי כולל ישראל, הדבר לא אושר. בנובמבר 2021 נרכשו מניות "האצ'יסון" בחברה על ידי אבי גבאי, שלמה רודב וקבוצה של משקיעים}.
השקעות בחברות סטארט-אפ
קרן ההון סיכון של "לי קה שינג", "Horizons Ventures", השקיעה בשורה של חברות ההזנק בישראל, בהם:
 בספטמבר 2011 השקיע בחברת ההזנק "מג'יסטו" (Magisto) שפיתחה טכנולוגיה לעריכת סרטי וידאו באופן אוטומטי,. ביוני 2012 השקיע גם בחברת ההזנק "Wibbitz" שפעלה בתחום דומה. "Magisto" ו-"Wibbitz" נמכרו אחר כך לחברת "Vimeo".
 בסוף שנת 2011 השקיע 30 מיליון דולר בחברת ההזנק הישראלית waze.
 בינואר 2012 הוביל סבב גיוס של 10 מיליון דולר והשקיע בחברת ההזנק "אונבו", שנמכרה באוקטובר 2013, תמורת כ-150 מיליון דולר, ל"פייסבוק" בה גם השקיע.
 באפריל 2012 השקיע 3.5 מיליון דולר בחברת ההזנק הישראלית Everything.me.
 באוגוסט 2012 השקיע 5 מיליון דולר בחברת ההזנק הישראלית "ג'ינג'ר סופטוור".
 באוגוסט 2013 השתתף בסבב גיוס של חברת הזרעים הישראלית "קיימא", בסך 65 מיליון דולר.
 באוגוסט 2014 הוביל גיוס בסך 6.5 מיליון דולר חברת הזנק הישראלית "FeeX"
 באפריל 2015 השקיע מעל 10 מיליון דולר בחברת הזנק הישראלית "Windward" שהוקמה בשנת 2009.
 בספטמבר 2015 השתתף בסבב גיוס הון של חברת ההזנק הישראלית "Hola".
התפלה ואנרגיה
בשנת 2009 הייתה "האצ'יסון" של לי קה שינג שותפה יחד עם חברת "הנדסת התפלה" בהתמודד על מכרז להקמה ותפעול של מתקן התפלה שורק, וזכו במכרז. המתקן החל לפעול באוגוסט 2013. ב-2019 בעקבות זיוף נתוני מליחות במתקן שאפשרו לחסוך למפעילים כ-12 מיליון ש"ח, הוטל עליו קנס.

פילנתרופיה
בספטמבר 2013 העניק תרומה של 130 מיליון דולר עבור הקמת שלוחה של הטכניון בסין, מאחר שסבר שמוסד אקדמי כזה עשוי לסייע לצמיחת חדשנות במשק הסיני. סכום שהיה לתרומה הגבוהה ביותר של תורם יחיד שניתנה לטכניון מאז הקמתו, ואחת הגדולות שניתנו לאקדמיה בישראל. השלוחה נפתחה בדצמבר 2017, בשם מכון גואנדונג-טכניון (GTIIT), בעיר שנטאו במחוז גואנדונג.

ב-2010 התעניין בכריית פצלי שמן בישראל.
 קישורים חיצוניים 



 איך לי קה שינג הפך לאחד היזמים הגדולים באסיה, פרופיל באתר ״טייקון״, 9 באפריל 2021



 הערות שוליים 

קטגוריה:הונג קונג: אישים
קטגוריה:מיליארדרים סינים
קטגוריה:סינים שנולדו ב-1928